### 2 Resumé

Formålet med denne afhandling er at opnå ny viden om tekstiler, redskaber, teknologiudvikling og menneskelige relationer i ældre jernalder i det nuværende danske område. Baggrunden er studier af så vidt muligt alle brikvævede bånd og vævebrikker dateret i ældre jernalder. Resultaterne opnås gennem teknologihistorisk analyse af brikvævning som design- og konstruktionselement på tekstiler fra ældre jernalder. Den teoretiske indgangsvinkel er chaînes operatoires, hvor brikvævningerne ses som resultat af en kæde af handlinger. Overordnet bruges Lise Bender Jørgensens metode, hvor så vidt muligt alle tekstiler registreres og hvor der udarbejdes statistikker på baggrund af disse data. Til analysen af de brikvævede tekstiler er der udviklet en arbejdsmetode for analyse af brikvævninger og der er udviklet en metode til bevaringsvægtet komparativ analyse bl.a. til optimering af datagrundlaget.   
Resultaterne viser, at brikvævning har mulighed for at give oplysninger om en række problemstillinger, der ligger ud over vævemetodens teknologi.   
Resultaterne viser desuden, at brikvævning kom til Danmark i en allerede udviklet form i tiden omkring Kristi fødsel. Der er et fund, som muligvis skal dateres til førromersk jernalder, få brikvævninger i ældre romersk jernalder og betydeligt flere i yngre romersk jernalder. I ældre jernalder er 90 % af brikvævningerne vævet integreret i et andet tekstil, og 10 % er vævet som selvstændige bånd. I yngre romersk jernalder er brikvævningen delt i to parallelle håndværkstraditioner:

1: Brikvævning som hjælpeteknik for opstadvæven, hvor brikvævningen primært har en praktisk funktion og udføres som hustandsproduktion. Brikvævningerne har 1-trådet trend.

2: Brikvævning som prestigefuldt arbejde for velstillede kvinder, hvor brikvævningen primært har en ornamental funktion. Brikvævningerne har 2-trådet trend.

Da trendtrådene kan ses på selv små fragmenter, giver dette en mulighed for en vis tolkning af disse.

Desuden er det vist, at brikvævninger med 2-trådet trend og to enkelttråde som islæt med stor sandsynlighed har været kapper med brikvævede kanter, såkaldte ”pragtkapper”. I det analyserede materiale fandtes der fragmenter af i alt 14 kapper af denne type.

Hvis et tekstil havde brikvævede kanter har man hidtil regnet med, at det var vævet på opstadvæv, fordi opstadvæven kræver en fast opsætningskant som holder af trenden – her er opsætningskanten vævet **før** stoffet. Men resultaterne viser, at brikvævning vævet til kanten af et andet tekstil med 2-trådet trend er vævet til kanten af stoffet **efter,** det var færdigvævet. Derfor er en del af de vævninger, som hidtil er registreret som vævet på opstadvæv, nok i stedet vævet på rundvæv. Dette antyder, at ændringen i væveteknologi og skiftet mellem rundvæv og opstadvæv sandsynligvis ikke er så skarpt som hidtil antaget. De to vævetyper må have eksisteret parallelt i en periode.

Chaînes opératoire anvendes endvidere i bestræbelsen på at nå en forståelse af vævningerne på det mentale plan og herigennem at nå til et antropologisk forståelsesniveau. Ved endvidere at registrere undtagelser fra normen er der mulighed for at få oplysninger om den individuelle væver og de arbejdsforhold væveren har været del af. Resultaterne viser eksempler på, at væveren har haft et koncept for, hvordan vedkommende ønskede at et bånd skulle se ud, men ikke altid har haft den fornødne ”*know-how*” til at udføre arbejdet helt hensigtsmæssigt. Endvidere er der eksempler på bånd, som synes at være resultat af en læringsproces, hvor ”mesteren” har vævet de mere komplicerede dele af arbejdet og to ”lærlinge” har udført en del af det mere enkle arbejde. Under emnet etnicitet ses på eksempler på bånd, som er vævet i specielle teknikker, som viser at de måske stammer fra udlandet. Og under emnet tradition ses på geografiske- og periodemæssige forskelle i anvendelsen af brikvævningsmetoden. Under kønsforskelle vises, at brikvævning sandsynligvis var kvindearbejde, og der ses på mulige forskelle i brugen af brikvævede bånd på mands- og kvindedragter.